
PASIŪLYMAS DĖL EUROPOS PARLAMENTO REZOLIUCIJOS
dėl sprendimų subrangos grandinių ir tarpininkų vaidmens srityse siekiant apsaugoti darbuotojų teises
(2025/2133(INI))
Europos Parlamentas,
–	atsižvelgdamas į Europos socialinių teisių ramstį,
–	atsižvelgdamas į 1996 m. gruodžio 16 d. Europos Parlamento ir Tarybos direktyvą 96/71/EB dėl darbuotojų komandiravimo paslaugų teikimo sistemoje[footnoteRef:1] su pakeitimais, padarytais Direktyva (ES) 2018/957, [1:  OL L 18, 1997 1 21, p. 1, ELI: http://data.europa.eu/eli/dir/1996/71/oj.] 

–	atsižvelgdamas į 2014 m. gegužės 15 d. Europos Parlamento ir Tarybos direktyvą 2014/67/ES dėl Direktyvos 96/71/EB dėl darbuotojų komandiravimo paslaugų teikimo sistemoje vykdymo užtikrinimo ir kuria iš dalies keičiamas Reglamentas (ES) Nr. 1024/2012 dėl administracinio bendradarbiavimo per Vidaus rinkos informacinę sistemą (IMI reglamentas)[footnoteRef:2], [2:  OL L 159, 2014 5 28, p. 11., ELI: http://data.europa.eu/eli/dir/2014/67/oj.] 

–	atsižvelgdamas į 2011 m. balandžio 5 d. Europos Parlamento ir Tarybos direktyvą 2011/36/ES dėl prekybos žmonėmis prevencijos, kovos su ja ir aukų apsaugos, pakeičiančią Tarybos pamatinį sprendimą 2002/629/TVR, su pakeitimais, padarytais Direktyva (ES) 2024/1712[footnoteRef:3], [3:  OL L 101, 2011 4 15, p. 1, ELI: http://data.europa.eu/eli/dir/2011/36/oj.] 

–	atsižvelgdamas į 2024 m. balandžio 30 d. Komisijos ataskaitą dėl 2018 m. birželio 28 d. Europos Parlamento ir Tarybos direktyvos (ES) 2018/957, kuria iš dalies keičiama Direktyva 96/71/EB dėl darbuotojų komandiravimo paslaugų teikimo sistemoje, taikymo ir įgyvendinimo (COM(2024)0320),
–	atsižvelgdamas į 2025 m. gegužės 26 d. Komisijos ataskaitą „Europos darbo institucijos (EDI) vertinimas“ (COM(2012)0256),
–	atsižvelgdamas į 2020 m. gruodžio 3 d. Komisijos komunikatą „2021–2027 m. ES darbuotojų sveikatos ir saugos strateginė programa Darbuotojų sauga ir sveikata kintančiame darbo pasaulyje“ (COM(2021)0323), įskaitant principą „vizija – nulis“, taikomą su darbu susijusioms mirtims ES,
–	atsižvelgdamas į 2020 m. gegužės mėn. Komisijos leidinį „Veiksmingų socialiai atsakingų viešųjų pirkimų užtikrinimas. 71 gerosios praktikos atvejis“[footnoteRef:4], [4:  https://data.europa.eu/doi/10.2826/844552.] 

–	atsižvelgdamas į 2025 m. EDI ataskaitą „Trečiųjų šalių piliečių komandiravimas: rangos sutarčių grandinės, įdarbinimo modeliai ir vykdymo užtikrinimo klausimai“[footnoteRef:5], [5:  https://www.ela.europa.eu/sites/default/files/2025-03/ELA-posting-third-country-nationals-report.pdf.] 

–	atsižvelgdamas į 2023 m. vasario mėn. EDI ataskaitą „Valstybių narių bendradarbiavimo praktika, galimybės ir iššūkiai, konkrečiai susiję su trečiųjų šalių piliečių komandiravimu“[footnoteRef:6], [6:  https://www.ela.europa.eu/sites/default/files/2023-04/ela-report-posting-third-country-nationals.pdf.] 

–	atsižvelgdamas į 2024 m. gruodžio mėn. Europolo ataskaitą „Išnaudoti teisėtumą: kaip didžiausią grėsmę keliantys ES nusikaltėlių tinklai piktnaudžiauja teisėtomis verslo struktūromis“,
–	atsižvelgdamas į Tarptautinės darbo organizacijos (TDO) gairių dėl bendrųjų darbo inspekcijos principų 10 straipsnį,
–	atsižvelgdamas į TDO konvenciją dėl privačių įdarbinimo agentūrų (1997 m. Konvencija Nr. 181),
–	atsižvelgdamas į TDO konvenciją dėl saugos ir sveikatos statybos pramonėje (1988 m. Konvencija Nr. 167),
–	atsižvelgdamas į savo 2021 m. lapkričio 25 d. rezoliuciją dėl Europos socialinio draudimo paso įvedimo siekiant pagerinti skaitmeninį socialinės apsaugos teisių įgyvendinimą ir sąžiningą judumą[footnoteRef:7], [7:  OL C 224, 2022 6 8, p. 81.] 

–	atsižvelgdamas į savo 2025 m. kovo 13 d. rezoliuciją „Restruktūrizavimo procesų socialiniai ir užimtumo aspektai: būtinybė apsaugoti darbo vietas ir darbuotojų teises“[footnoteRef:8], [8:  OL C, C/2025/3156, 2025 6 20, ELI: http://data.europa.eu/eli/C/2025/3156/oj.] 

–	atsižvelgdamas į savo 2024 m. sausio 18 d. rezoliuciją dėl Europos darbo institucijos įgaliojimų peržiūros[footnoteRef:9], [9:  OL C, C/2024/5741, 2024 10 17, ELI: http://data.europa.eu/eli/C/2024/5741/oj.] 

–	atsižvelgdamas į 2024 m. balandžio 16 d. La Hulpės deklaraciją dėl Europos socialinių teisių ramsčio ateities,
–	atsižvelgdamas į 2024 m. balandžio 17 d. Enrico Lettos pranešimą „Daug daugiau nei rinka. Sparta, saugumas ir solidarumas – bendrosios rinkos įgalinimas siekiant tvarios ateities ir klestėjimo visiems ES piliečiams“ (E. Letta pranešimas),
–	atsižvelgdamas į 2025 m. vasario 14 d. Nyderlandų, Belgijos, Danijos, Vokietijos, Italijos, Latvijos ir Liuksemburgo pozicijos dokumentą dėl Komisijos 2024–2029 m. kadencijos ES politikos prioritetų ir teisingo trečiųjų šalių piliečių komandiravimo,
–	atsižvelgdamas į nacionalines kovos su išnaudojimu darbe, priverčiamuoju darbu ir nedeklaruojamu darbu strategijas[footnoteRef:10], [10:  Žr., pvz., Vokietijos federalinės darbo ir socialinių reikalų ministerijos Nationaler Aktionsplan gegen Arbeitsausbeutung und Zwangsarbeit (2025); Italijos darbo ir socialinės politikos ministerijos Piano nazionale per la lotta al lavoro sommerso (2022); Ispanijos įtraukties, socialinės apsaugos ir migracijos ministerijos Plan de Acción contra el Trabajo Forzoso (2021); Švedijos vyriausybės Nationell strategi mot arbetslivskriminalitet (2022) ir papildomai Norvegijos vyriausybės Strategi mot arbeidslivskriminalitet (2021).] 

–	atsižvelgdamas į Darbo tvarkos taisyklių 55 straipsnį,
–	atsižvelgdamas į Vidaus rinkos ir vartotojų apsaugos komiteto nuomonę,
–	atsižvelgdamas į Užimtumo ir socialinių reikalų komiteto pranešimą (A10‑0000/2025),
A.	kadangi išnaudojimas darbe ir piktnaudžiavimas ES darbo rinkoje yra plačiai paplitusi ir neatidėliotina problema, pasireiškianti įvairiais terminais, įskaitant su darbu susijusį nusikalstamumą, nedeklaruojamą darbą, šešėlinę ekonomiką, socialinį dempingą, išnaudojimą darbe ir šiuolaikinę vergovę, bet jais neapsiribojant;
B.	kadangi Europolas pabrėžia, kad 86 proc. didžiausią grėsmę keliančių nusikaltėlių tinklų, vykdydami nusikalstamą veiklą, naudojasi teisėtomis verslo struktūromis;
C.	kadangi daugumoje sektorių, kuriems būdinga didelė išnaudojimo darbe rizika, dažniausias lemiamas veiksnys yra didelis darbo intensyvumas, taip pat priklausomybė nuo ilgų ir sudėtingų subrangos grandinių, piktnaudžiaujantys įdarbinimo tarpininkai, taip pat didelė priklausomybė nuo komandiruotų darbuotojų, ES mobiliųjų darbuotojų ir trečiųjų šalių piliečių;
D.	kadangi, EDI duomenimis, komandiruojama vis daugiau trečiųjų šalių piliečių, o 2022 m. vienas iš keturių komandiruotų darbuotojų buvo trečiosios šalies pilietis;
E.	kadangi subranga yra gerai veikianti ir svarbi praktika daugelyje sektorių, palengvinanti galimybes gauti specializuotų ekspertinių žinių; kadangi ilgos ir sudėtingos subrangos grandinės vis dėlto gali padidinti riziką, susijusią su sukčiavimu, nusikaltėlių įsiskverbimu, darbuotojų profesine sauga ir sveikata ir su nesąžininga konkurencija įmonių, ypač mažųjų ir vidutinių įmonių (MVĮ), atžvilgiu;
F.	kadangi kai kurios valstybės narės yra priėmusios teisės aktus, kuriais ribojamas subrangos grandinių ilgis tam tikruose sektoriuose; kadangi Komisija mano, jog subrangos lygių apribojimas ir atsakomybės subrangos atveju išplėtimas įtraukiant visą grandinę yra gera valstybių narių praktika; kadangi taip pat yra įmonių, kurios savanoriškai apribojo savo subrangos grandinių ilgį;
G.	kadangi tarpininkavimas darbo srityje nėra apibrėžtas teisės aktuose ir gali būti įvairių formų, pradedant stambesnėmis įsitvirtinusiomis bendrovėmis ir baigiant individualiomis įdarbinimo agentūromis, neoficialiais tarpininkais ir net abejotinos reputacijos tarpininkais; 
H.	kadangi įdarbinimo tarpininkai, kurie nėra nei įregistruoti, nei licencijuoti ar sertifikuoti, dažnai naudojami siekiant nuslėpti ir apeiti darbo teisę ir darbdavio atsakomybę;
I.	kadangi subrangos grandinių ir įdarbinimo tarpininkų reguliavimas nacionaliniu lygmeniu valstybėms narėms gali būti ilgas ir sudėtingas, be kita ko, dėl teisinių neaiškumų, kylančių dėl vidaus rinkos taisyklių;
Užkirsti kelią išnaudojimui darbe
1.	pabrėžia, kad reikia visapusiško Europos požiūrio į išnaudojimą darbe apskritai ir ypač į piktnaudžiaujamojo pobūdžio subrangą ir tarpininkavimą darbo srityje, todėl ragina parengti Europos kovos su išnaudojimu darbe strategiją; 
2.	apgailestauja, kad trūksta aiškumo dėl valstybių narių galimybės reguliuoti ilgas ir sudėtingas subrangos grandines; ragina Komisiją paaiškinti, kad ES vidaus rinkos taisyklėmis valstybėms narėms nedraudžiama priimti teisės aktų, kuriais būtų sprendžiami ilgų ir sudėtingų subrangos grandinių klausimai, be kita ko, reikalaujant, kad didelės rizikos sektoriuose, kai tai įmanoma ir pagrįsta įrodymais, būtų taikomi tiesioginiai darbo santykiai;
3.	pakartoja savo raginimą[footnoteRef:11] Komisijai apsvarstyti galimybę priimti pagrindų direktyvą, kuria būtų sprendžiamos problemos, susijusios su piktnaudžiaujamojo pobūdžio subranga ir tarpininkavimu darbo srityje Europoje, ir kad šia pagrindų direktyva būtų nustatyta bendra teisinė sistema, kuria būtų ribojama subranga ir užtikrinama solidarioji atsakomybė visoje subrangos grandinėje, taip pat nustatytos priemonės, kuriomis būtų reguliuojamas įdarbinimo tarpininkų, išskyrus laikinojo įdarbinimo agentūras, vaidmuo ir atsakomybė; [11:  2025 m. kovo 13 d. rezoliucija.] 

4.	pabrėžia, kad socialiniai partneriai, įskaitant MVĮ atstovus, dažnai kartu yra inicijavę nacionalinę ir regioninę politiką, kuria siekiama apriboti subrangos lygius; ragina Komisiją pateikti pasiūlymų nustatyti bendrą taisyklę, pagal kurią sektoriuose, kuriuose kyla didelė išnaudojimo darbe rizika, subrangos sutartys būtų sudaromos ne daugiau kaip dviejų lygių pradedant nuo pagrindinio rangovo; pabrėžia, kad už nacionalinių didelės rizikos sektorių nustatymą ir nukrypimo nuo bendrosios taisyklės tinkamai pagrįstais atvejais proceso nustatymą turėtų būti atsakingos valstybės narės, bendradarbiaudamos su socialiniais partneriais;
5.	pažymi, kad vis dažnesnis subrangos naudojimas pagrindinėje verslo veikloje gali lemti darbo vietų susiskaidymą ir didesnę riziką, kad darbuotojai turės dirbti daugiau valandų, gaus mažesnį darbo užmokestį ir patirs netikrumą dėl darbo santykių; atsižvelgdamas į tai, ragina Komisija užtikrinti vienodą požiūrį į vienodą darbą ir skatinti tiesioginius darbo santykius sektoriuose, kuriuose kyla tokia rizika;
6.	yra susirūpinęs dėl to, kad trūksta teisinio aiškumo, susijusio su tikro ir fiktyvaus trečiųjų šalių piliečių komandiravimo atskyrimu; ragina Komisiją, atsižvelgiant į E. Letta pranešimą, peržiūrėti vykdymo užtikrinimo problemas ir imtis atitinkamos iniciatyvos nustatytoms teisės aktų spragoms pašalinti;
7.	pabrėžia, kad reikia geriau reguliuoti įdarbinimo tarpininkus; ragina Komisiją užtikrinti, kad ES veikiantiems įdarbinimo tarpininkams būtų taikomos registracijos ir licencijavimo sistemos, ir, laikantis TDO konvencijos Nr. 181, uždrausti įdarbinimo tarpininkams tiesiogiai ar netiesiogiai, visiškai ar iš dalies darbuotojams nustatyti bet kokius mokesčius ar išlaidas;
Vykdymo užtikrinimas ir kontrolė
8.	pabrėžia, kad, siekiant kovoti su išnaudojimu darbe, reikalingos veiksmingos ir pakankamai išteklių turinčius vykdymo užtikrinimo ir kontrolės sistemos; palankiai vertina Komisijos EDI vertinimo ataskaitą ir pakartoja savo raginimą[footnoteRef:12] Komisijai sustiprinti EDI įgaliojimus; [12:  2024 m. sausio 18 d. rezoliucija.] 

9.	primena, kad Direktyvoje 2006/22/EB[footnoteRef:13] jau nustatytos būtiniausios taisyklės, pagal kurias tikrinama, kaip laikomasi socialinės teisės aktų kelių transporto srityje, ir ragina Komisiją pateikti teisėkūros iniciatyvą, kuria būtų reikalaujama, jog valstybės narės užtikrintų tinkamus būtiniausius darbo inspekcijos pajėgumus visuose didelės rizikos sektoriuose, laikantis TDO kriterijaus, pagal kurį 10 000 darbuotojų tenka vienas darbo inspektorius; [13:  2006 m. kovo 15 d. Europos Parlamento ir Tarybos direktyva 2006/22/EB dėl būtiniausių sąlygų Tarybos reglamentams (EEB) Nr. 3820/85 ir (EEB) Nr. 3821/85 dėl su kelių transporto veikla susijusių socialinių teisės aktų įgyvendinti ir panaikinanti Direktyvą 88/599/EEB (OL L 102, 2006 4 11, p. 35, ELI: http://data.europa.eu/eli/dir/2006/22/oj).] 

10.	pakartoja savo raginimą[footnoteRef:14] skubiai įdiegti Europos socialinės apsaugos paso (ESSPASS) sistemą ir pagerinti skaitmeninį socialinės apsaugos teisių vykdymo užtikrinimą ir sąžiningą judumą, įskaitant tikrinimą tikruoju laiku ir keitimąsi informacija tarp vykdymo užtikrinimo institucijų, taip pat integruoti ESSPASS į esamas nacionalines darbuotojų kortelių sistemas; [14:  2021 m. lapkričio 25d. rezoliucija.] 

Sankcijų taikymas už išnaudojimą darbe
11.	susirūpinęs pažymi, kad asmenys, kuriems vienoje valstybėje narėje taikomi prekybos draudimai, gali apeiti nacionalinius apribojimus užsiregistruodami ir vykdydami verslą kitoje valstybėje narėje, taip pakenkdami bendrajai rinkai; ragina Komisiją užtikrinti automatinį abipusį prekybos draudimų pripažinimą visose valstybėse narėse, taip pat savalaikį ir saugų keitimąsi atitinkama informacija tarp valstybių narių;
12.	palankiai vertina socialinės paramos sąlygų taikymą nacionalinėse ir Europos finansavimo sistemose ir programose, pagal kurias mokėjimai susiejami su darbuotojų teisių paisymu; ragina Komisiją remtis patirtimi, įgyta įtraukiant socialinės paramos sąlygas į bendrą žemės ūkio politiką, siekiant užtikrinti, kad į ES finansavimo programas būtų įtrauktos sąlygos, susijusios su Europos darbo standartais;
°
°	°
13.	paveda Pirmininkei perduoti šią rezoliuciją Tarybai ir Komisijai.

Statybos, žemės ūkio, namų ūkio darbų, transporto ir logistikos, mėsos ir maisto perdirbimo, valymo paslaugų, svetingumo bei slaugos sektorių darbuotojai yra mūsų ekonomikos pagrindas. Tačiau daugumoje Europos šalių tai sektoriai, kuriuos temdo nuolatinis aukštas piktnaudžiavimo, išnaudojimo ir nesąžiningos konkurencijos lygis, kenkiantis darbuotojams ir teisėtoms įmonėms, visų pirma MVĮ.
Pastaraisiais metais įvykę keli tragiški incidentai darbo vietoje visose valstybėse narėse atskleidė realią žmogiškąją kainą, sumokamą, kai prarandama kontrolė dėl to, kas galiausiai yra atsakingas už pagrindinių sveikatos ir saugos bei užimtumo standartų užtikrinimą, o tai kelia esminį susirūpinimą dėl teisinės atskaitomybės, atsekamumo ir darbo sąlygų kontrolės.
Be to, Europolas įspėjo, kad beveik visi didžiausią grėsmę keliantys Europos nusikaltėlių tinklai naudojasi teisėtomis verslo struktūromis, kad įsitvirtintų Europos ekonomikoje, o tai daugiausia paveikė logistiką, daug grynųjų pinigų reikalaujančią veiklą ir statybos sektorių. 
Šiandienos saugumo sąlygomis priežiūros trūkumas taip pat gali suteikti galimybių priešiškiems subjektams, siekiantiems gauti informacijos apie ypatingos svarbos infrastruktūrą arba ją sutrikdyti, arba patekti į su saugumu susijusias darbo vietas.
Veiksnių, lemiančių išnaudojimą darbe ir jo keliamą riziką Europos darbo vietoms, yra ne vienas. Tačiau yra tam tikrų kintamųjų, kurie vis kartojasi nacionaliniuose ir Europos tyrimuose, taip pat vykdymo užtikrinimo institucijų ataskaitose. Vienas iš jų – didėjanti priklausomybė nuo ilgų ir sudėtingų subrangos grandinių, o kitas – piktnaudžiavimas tarpininkavimu darbo srityje. Dėl šių dviejų tarpusavyje susijusių veiklų valdžios institucijoms sunkiau užkirsti kelią sukčiaujantiems ar nusikalstamiems subjektams patekti į darbo vietą ir juos nustatyti.
Daugelio vietos darbuotojų ir įmonių tai nestebina. Darbo vietų, kuriose nėra tinkamos kontrolės ir kurios atsakomybė yra padalyta, sušvelninta ir nustumta iki galutinės grandies, skaičiaus augimas daugelį metų kelia nepasitenkinimą.
Reaguodamos į šias problemas, valstybės narės stengėsi sustiprinti ir sugriežtinti kontrolę ir imtis veiksmų, kad užkirstų kelią dažniausiai pasitaikančioms piktnaudžiavimo formoms. Jos dėjo pastangas, kad apribotų ilgas subrangos grandines, sugriežtintų atsakomybės reikalavimus, aktyviau keistųsi informacija ir įsteigtų specialius kontrolės padalinius, kurie daugiausia dėmesio skirtų išnaudojimo ir piktnaudžiavimo darbe nustatymui ir išnaikinimui. Nacionaliniai ir sektorių socialiniai partneriai taip pat priėmė šį iššūkį ir ėmėsi savarankiškų iniciatyvų, kad padėtų išnaikinti šią praktiką savo sektoriuose, taip pat bendrai skatino savo vyriausybes dėti daugiau pastangų. Akivaizdu, kad šios pastangos turėjo didelį teigiamą poveikį, tačiau taip pat akivaizdu, kad jų nepakanka ir reikia nuveikti daugiau. 
Iššūkiai ypač jaučiami sprendžiant tarpvalstybiniu mastu veikiančių įmonių atvejus, nes tarpvalstybinis vykdymo užtikrinimo institucijų bendradarbiavimas, keitimasis informacija ir teisinės sistemos neatitinka pokyčių vietoje. Jei nebus vieningo Europos atsako, sukčiaujantiems ir nusikalstamiems subjektams bus lengviau pasinaudoti bendrosios rinkos trūkumais. Taip pat yra keletas atvejų, kai valstybės narės susidūrė su tiesinėmis problemomis imdamosi veiksmų prieš išnaudojimą darbe ir siekdamos užtikrinti sąžiningą konkurenciją, dažnai remdamosi Sąjungos teise.
Todėl dėl išnaudojimo darbe apskritai ir ypač piktnaudžiaujamojo pobūdžio subrangos ir tarpininkavimo darbo srityje reikalingas suderintas atsakas Europos lygmeniu.
Sėkmingas šių problemų sprendimas turi reikšti, kad sukčiautojų ir nusikaltėlių verslo modeliai taptų nepelningi, taip apsaugant darbuotojus ir palengvinant visų įstatymų besilaikančių įmonių padėtį. Šis atsakas turėtų būti grindžiamas trimis ramsčiais: 
1.	Prevencija – kad būtų kuo sunkiau užsiimti nesąžininga veikla;
2.	Kontrole – kad šios praktikos atskleidimo rizika būtų kuo didesnė;
3.	Sankcijomis – užtikrinant, kad sugauti asmenys labai pajustų pasekmes.
Galiausiai tikiuosi, kad šis pranešimas suteiks postūmį aktyviau kovoti su išnaudojimu darbe, daugiausia dėmesio skiriant piktnaudžiaujamojo pobūdžio subrangai ir tarpininkavimui darbo srityje, sutelkiant plačią visų politinių pažiūrų atstovų ir socialinių partnerių paramą. Nors nuomonės dėl konkrečių sprendimų gali skirtis, nuoširdžiai tikiuosi, kad visi galime pradėti nuo pripažinimo, kad šios problemos Europos darbo rinkoje yra realios, didėjančios ir joms reikia skubiai skirti dėmesio.

	1. Interesų grupių atstovai, kuriems taikomas Tarpinstitucinis susitarimas dėl privalomo skaidrumo registro

	3F Byggegruppen

	3F Transport

	BUSINESSEUROPE

	Byggföretagen

	Byggnadsarbetareförbundet

	CEEMET

	Confederation of Swedish Enterprise

	Danish Trade Union Confederation EU Office

	Deutscher Gewerkschaftsbund

	European Builders Confederation

	European Construction Industry Federation

	European Federation of Building and Woodworkers

	European Federation of Food, Agriculture and Tourism Trade Unions

	European Trade Union Confederation

	European Trade Union Institute

	European Transport Workers’ Federation

	Fagbevægelsens Hovedorganisation

	Fastighetsanställdas Förbund

	Friedrich-Ebert-Stiftung

	Göteborgs Räddningsmission

	HOTREC

	IF Metall

	IndustriAll

	Kommunalarbetareförbundet

	LO

	LO Norge

	NHO - Norway

	Rättvist Byggande

	Svensk Byggkontroll

	Swedish Trade Union Office

	The Adecco Group

	Transportarbetareförbundet

	UNI Europa

	Unionen

	World Employment Confederation-Europe

	2. Trečiųjų šalių valdžios institucijų, įskaitant jų diplomatines atstovybes ir ambasadas, atstovai

	


Šį sąrašą parengė ir visą atsakomybę už jį prisiima pranešėjas.
Jeigu sąraše esančių fizinių asmenų tapatybę galima nustatyti pagal jų vardą ir pavardę, jų pareigas arba pagal abu požymius, pranešėjas pareiškia, kad jis atitinkamiems fiziniams asmenims pateikė Europos Parlamento pranešimą dėl duomenų apsaugos Nr. 484 (https://www.europarl.europa.eu/data-protect/index.do), kuriame išdėstytos jų asmens duomenų tvarkymui taikomos sąlygos ir su tuo tvarkymu susijusios teisės.

